Helge Adam Møller (KF), 2002-01-31:
Det kan jeg garantere hr. Jann Sjursen for at jeg ikke vil give tilsagn om, for uagtet at der er masser af dygtige medarbejdere ovre i Justitsministeriet og i politiet, er det her umuligt at sige nøjagtigt.
Men ethvert tænkende menneske - og det er hr. Jann Sjursen jo også - ved, at hvis der flygter 20 hårdtbelastede kriminelle færre hvert år, som man eksempelvis bruger et par hundrede timer på at fange, så giver det en markant nedgang.
Anonyme vidner og bedre vidnebeskyttelse giver markant færre arbejdstimer for politiet.
Så det giver altså noget, men om det på det enkelte forslag er 1.000 timer færre eller 2.000 timer, kan kun blive et skøn, det er umuligt at vide. Hr. Jann Sjursen sagde, at nu kommer EU-topmødet til at koste en bunke ekstra overarbejdstimer.
Det var også derfor, det var rart at høre fra justitsministeren, at de bliver kompenseret million for million for million.
Så kommer der 10.000 ekstra overarbejdstimer, bliver de altså betalt alle 10.000.
Se, hvis man vil elskes af sin nabo og af folk, som man tilfældigvis møder på gaden, så drejer det sig bare om at anskaffe sig en sort uniform, en knippel og et sæt håndjern
, for samtlige målinger foretaget med års mellemrum viser, at politiet faktisk er den mest populære faggruppe af samtlige her i Danmark.
Det er sådan, at 8 ud af 10 danskere har meget stor tillid til politiet.
Jeg er en af dem, og det er for øvrigt alle 16 i den konservative folketingsgruppe.
Faktisk er der kun 3 pct. af befolkningen, som er direkte utilfredse med politiets indsats, og en stor del af dem er nok tyveknægte, voldsmænd og tilsvarende, og i virkeligheden kan man sige, at det ville være meget betænkeligt, hvis den lille gruppe kriminelle også var tilfreds med politiets indsats.
Som folketingsmedlem kan man i virkeligheden godt blive en lille smule misundelig, for der er faktisk kun to grupper i det danske samfund, som befolkningen har mindre tillid til end os 179, og det er brugtvognsforhandlere og journalister.
Det mener jeg også et flertal i dette Folketing har gjort.
Flertallet indbefatter også De Konservative, og vi har vedtaget et politiforlig for et par år siden, som giver politiet lidt mere mandskab og lidt flere penge.
Derfor er det også godt, at et flertal i Folketinget for et par måneder siden gav 90 mio. kr. ekstra til særlige opgaver til politiet, og at politiet nu ved det tilsagn, som justitsministeren gav for lidt siden, får et varigt løft på 60 mio. kr.
Jeg noterede mig også med stor glæde og tilfredshed, at justitsministeren for en halv times tid siden sagde, at samtlige ekstra udgifter under EU-formandskabet til efteråret bliver kompenseret krone for krone eller rettere sagt million for million.
Tak for det, justitsminister.
Se, der er altså to måder at give politiet bedre arbejdsvilkår, som vi konservative gerne vil: Den ene er at give flere penge, og det er så gjort, godt nok i begrænset omfang, inden for de sidste par måneder.
Den anden metode er at give politiet bedre arbejdsredskaber, og det gør regeringen, den nye regering, meget effektivt, meget målrettet med justitsministeren i spidsen.
Lad mig nævne et par forslag, som frigør masser af arbejdstimer og dermed politifolk til praktisk politiarbejde.
Det er forslag, som bliver gennemført inden for de næste par måneder: Vi får en ny lov om udeblivelsesdomme.
Det vil sige, at snesevis af politifolk, som sidder og spilder deres tid som vidner og skal møde gang på gang, fordi forbryderen ikke nåede frem, klarer det allerede første gang.
Vi får en langt bedre vidnebeskyttelse og i særlige tilfælde mulighed for anonym vidneførelse.
Det betyder igen, at snesevis af kriminalfolk ikke skal anvende uanede mængder af timer på at opklare en forbrydelse, fordi vidnerne ikke tør stå frem, de tør komme frem langt hurtigere nu.
Det betyder også, at vi eksempelvis får nogle skrappere sanktioner over for biltyve, så de ikke bliver straffet efter samme retsregler, som hvis de er cykeltyve.
Der er jo ingen tvivl om, at tusindvis og atter tusindvis af biltyverier vil blive undgået og bliver undgået, og dermed kan meget overflødigt politiarbejde undgås, hvis de unge 15-17-årige er klar over, at der allerede første gang, de stjæler en bil, falder brænde ned.
Tiden er ved at løbe, kan jeg se, så lad mig slutte her.
Det var bare tre af de syv-otte forslag, regeringen kommer med.
Til slut: Mit ønske for dansk politi er, at et flertal i Folketinget på disse og en lang række tilsvarende områder vil give politiet de arbejdsredskaber, der gør, at den flotte indsats, der ydes til daglig, kan blive endnu mere effektiv. Det vil nemlig være til gavn for alle i det danske samfund minus de kriminelle, og det har jeg det fint med.